Durja Ningsun

Durja Ningsun ialah sebuah siri drama televisyen seram Malaysia 2010 arahan Ahmad Idham, dibintangi oleh Aeril Zafrel, Erin Malek, Eja dan Eizlan Yusof. Siri ini memulakan tayangan perdana di Slot Seram TV3 dari 19 Ogos 2010 hingga 18 November 2010 menggantikan Roh Kembali... dan digantikan oleh Saka Jentayu.

Siri ini boleh didiapati melalui penstriman dalam talian di saluran YouTube rasmi TV3.

Sinopsis
Kisahnya bermula kepada Aria (Erin Malik) yang menanggung derita kerana diganggu makhluk halus sejak berusia 14 tahun. Aria sering dirasuk dan bermimpi tentang silam dunia Ningsun. Akhirnya, Aria sembuh selepas dirawat secara tradisional oleh datuknya, Haji Syaaban (Abu Bakar Juah). Kini, Aria sudah bersedia untuk melanjutkan pelajaran di jurusan kejuruwatan profesional. Rakan baiknya, Aliff (Aeril Zafrel) juga belajar bidang seni grafik di kolej yang berdekatan.

Bermulalah hidup Aria di asrama sementara kolej yang diubahsuaikan daripada bangunan kolonial lama. Di sana, Aria berkenalan dengan Myra, Nurlida, Suhana dan juga seniornya Yasmin yang tidak berapa menyukainya.

Aria mula merasakan ada sesuatu yang memerhati dan mengekorinya. Gangguan awal mula berlaku namun Aria masih berjaya menguatkan semangatnya dan hanya menceritakan segalanya kepada Aliff kerana mahu berahsia daripada ibu bapanya.

Ibu Aria, Azlin (Siti Sharizah Saifuddin @ Eja) mula bimbang tentang Aria dan mengadu kepada suaminya, Kamal (Eizlan Yusuf). Kamal menyuruhnya lebih melakukan amalan agama daripada masih percaya tentang adanya gangguan hantu.

Yasmin mahu menguji Aria lalu dia merancangkan satu upacara mistik yang selalu diadakan oleh pelajar senior walaupun dibantah oleh warden mereka, Ustazah Tahirah (Aida Aris).

Upacara mistik umpama animisme dilakukan di sebuah bilik terbiar dan akhirnya mengundang padah apabila Ningsun hadir dan merasuk ke badan Aria. Sejak itu, Aria sering diganggu oleh Ningsun dan dia mahu mengetahui apakah rahsia di sebalik gangguan yang terus menghantui hidupnya sekian lama? Sedikit demi sedikit, kebenaran berjaya dibongkarkan.. Namun, apakah Aria dapat mententeramkan roh Ningsun yang sudah mula melakukan pembunuhan?

Pelakon

Utama

 Erin Malek sebagai Aria

 Eja sebagai Azlin
 Eizlan Yusof sebagai Kamal
 Aeril Zafrel sebagai Aliff

Pembantu
 Abu Bakar Juah sebagai Haji Shaaban
 Aida Aris sebagai Ustazah Tahirah
 Faralyna Idris sebagai Myra
 Zarynn Min sebagai Nurlida
 Qiestina Hazali sebagai Suhana
 Farah Alya As’ari sebagai Yasmin
 Hady Tahir sebagai Dr. Shafiq

Undangan
 Cat Farish sebagai Gam 
 Sahronizam Noor sebagai Warak
 Geoffrey Perrin Williams sebagai Richard Stamford
 Nuremy Ramli sebagai Zizie
 Roslan Saleh sebagai Shukri
 Kismah Johar sebagai Latifah
 Anith Aqilah sebagai Lily

Penerbitan
Durja Ningsun menjadi drama seram pertama lakonan Eja. Menurutnya, beliau menerima tawaran berlakon dalam drama ini selepas Ahmad Idham berjaya meyakinkannya untuk membintangi sebuah siri televisyen bergenre seram. Untuk ini, beliau mengamalkan bacaan ayat kursi selain petua lain yang diberikan oleh salah seorang pelakon drama ini, Eizlan Yusof.

Rujukan

Kategori:Drama Melayu 2010
Kategori:Rancangan TV3